**LASTUN**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LĂSTUN

Rănit, lăstunul zborul şi l-a frânt

Şi-acum pluteşte între cer şi ape,

Cu fiecare clipă, mai aproape

De nesfârşit, de stele, de pământ.

Atâta de-aproape a fost de-albastrul pur.

Iar de-ar fi vrut la soare-ar fi ajuns.

S-ar fi lăsat de raza lui pătruns

Iubind tot universul dimprejur.

Dar l-a rănit, nu prea-ntelege cum,

Un nor hain, cu margini zdrenţuite.

O! Spaţii largi ce mult i-aţi fost iubite,

Vă părăseşte albul meu lăstun.

Cade spre stele, cerul s-a mutat

De sus de tot în funduri de genune.

De-aş şti să fac o singură minune

Lăstunule cu sufletul curat!

Să pun albastrul iar acolo sus.

Cu soare blând să-ţi mângâi zborul lin.

Să te înalt puţin câte puţin.

Să nemurim din zori către apus!